Sahl Cykler udbyder kurser for MTB-bruger | Ugeposten Skjern | Ugeavisen.dk
Du er her: Forside - Ugeposten Skjern - Sahl Cykler udbyder kurser for MTB-bruger
Det er sjovt at køre på mountainbike, så derfor vil Uffe Mikkelsen fra Sahl Cykler gerne have flere ud at køre. Han tilbyder nu kurser, hvor både nybegyndre og øvede kan lære at køre sikkert. Arkivfoto
08. november 2018 kl. 15:35
Mountainbikeryttere kan gratis lære at køre sikkert på deres cykel
Skjern: Har du købt din mountainbike hos Sahl Cykler, kan du nu komme på kursus og blive bedre til at styre cyklen, så du får færre styrt.
- Det kan være skræmmende for nye kunder at melde sig ind i en cykelklub, hvor der kun er erfarne ryttere. Derfor vil vi gerne tilbyde kurser for både nybegyndere og for mere øvede, fortæller Uffe Mikkelsen fra Sahl Cykler.
Kurserne er både for børn, kvinder og mænd.
Der er tre niveauer.
Begynderkurset vil lære deltagerne grundposition og teknikker, så folk blive i stand til at kunne køre sjovt og sikkert. Der er ingen krav til kondition. Det kan være nødvendigt at tage nedkørsler flere gange, til folk føler sig trygge.
- Ingen bliver kastet ud i noget, de ikke kan magte, slår Uffe Mikkelsen fast.
Kurset for øvede kræver nogen erfaring og en vis kondition.
Teknik-kurset er for erfarne ryttere med en fornuftig kondition. Folk vil blive udfordret.
- alle skal have handsker og hjelm, for vi vægter sikkerheden meget højt, siger Uffe Mikkelsen.
Han håber, at flere får lyst til at cykle på MTB, når der følger et kursus med.
- Vi har haft en del forespørgsler, så nu går vi i gang. Folk kan melde sig til i butikken allerede fra denne uge, folk vil så få en SMS, når der er et kursus for dem, forklarer Uffe Mikkelsen.
Han arbejder også på at lave kurser med el-mountainbikes for folk med skavanker eller meget dårlig kondition.
Sahl Cykler har fire instruktører tilknyttet kurserne, to af dem er DGI-instruktører, og de to andre er vant til at køre teknisk svært.
Kurserne er gratis for kunderne, fordi Uffe Mikkelsen har fået sponsoraftaler med nogle leverandører.
Han arbejder også for, at nogle leverandører skal stille mountainbikes til rådighed for folk, der gerne vil prøve, inden de køber.
Uffe Mikkelsen udbyder ikke bare teknik-kurser, men også et værkstedskursus.
- Vi vil gerne lære folk at passe på deres dyre cykel. Vi har den senere tid haft nogle rigtig dyre reparationer, fordi folk ikke får cyklen gjort rent, når de har været på tur. De går direkte i bad og så glemmer de cyklen. Vi vil gerne vise vores kunder, at det er nemt at rengøre cyklen, rindende vand er ofte nok. På kurset vil der være to mekanikere, fortæller Uffe Mikkelsen.